b'\n_START_ARTICLE_\nGerardo Barbero\n_START_SECTION_\nBiografia i resultats destacats en competici\xc3\xb3\n_START_PARAGRAPH_\nBarbero va n\xc3\xa9ixer a Lan\xc3\xbas, per\xc3\xb2 la seva inf\xc3\xa0ncia i joventut van transc\xc3\xb3rrer a Rosario, prov\xc3\xadncia de Santa Fe, Argentina. El seu primer mestre d\'escacs va ser el farmac\xc3\xa8utic Rufino Aquino._NEWLINE_A la seva ciutat, va jugar en els clubs Provincial, Rosarino de Ajedrez, Newell\'s Old Boys i CAOVA, i fou campi\xc3\xb3 de l\'Associaci\xc3\xb3 Rosarina d\'Escacs els tres cops que hi va participar._NEWLINE_Barbero fou cinqu\xc3\xa8 al Campionat del m\xc3\xb3n juvenil de 1978 a Graz (el campi\xc3\xb3 fou Serguei Dolmatov). A nivell nacional, va ser tres vegades campi\xc3\xb3 argent\xc3\xad en categories juvenils, i el 1984 es proclam\xc3\xa0 Campi\xc3\xb3 absolut de l\'Argentina. La FIDE li va atorgar els t\xc3\xadtols de Mestre Internacional el 1985 i de Gran Mestre el 1987._NEWLINE_A nivell internacional, va v\xc3\xa8ncer als torneigs de Montpeller 1986, Prokuplje 1987 i l\'Obert de Kecskem\xc3\xa9t 1987._NEWLINE_Des de 1986 residia a Budapest, Hongria, on es va casar i va tenir un fill. A Hongria, es va fer amic de Bobby Fischer, a qui, segons el GM Eugenio Torre, "li agradava Barbero". Va morir a Budapest de c\xc3\xa0ncer als 39 anys._NEWLINE_El tercer cap\xc3\xadtol del llibre de Tibor Karolyi de 2009 Genius in the Background est\xc3\xa0 dedicat a ell.\n_START_SECTION_\nParticipaci\xc3\xb3 en competicions per equips\n_START_PARAGRAPH_\nVa participar sis vegades a les Olimp\xc3\xadades d\'escacs representant l\'Argentina, essent el primer tauler a l\'olimp\xc3\xadada de Novi Sad 1990, on va obtenir el 50% dels punts.'